Zezì edecheekeè ts'ǫ̀ hadı,
“Seghǫnıahtǫ nı̨dè seyatıì k'èaht'e ha hǫt'e.
Setà naxıgha weehkè ha,
setł'axǫǫ̀ naxıts'àdıı elı̨ ha sìı naxıts'ǫ̀ ayele ha,
welǫ whìle ts'ǫ̀ naxıts'ǫ̀-èlı̨ ha.
Eyı sìı Yedàyeh Nezı̨ı̨ hǫt'e,
ehkw'ı naxıts'ǫ̀ gode ha.
Dıı nèk'e gots'ǫ dǫ hazǫǫ̀ Yedàyeh Nezı̨ı̨ gìhchı ha dìì,
gıghàeda-le eyıts'ǫ gık'èezǫ-le t'à.
Hanìkò naxıxè eda eyıts'ǫ naxıdzeè yìı nàdè t'à,
naxı̨ wek'èahsǫ hǫt'e.
Naxıts'ǫǫ̀ ahde ha t'à ts'ınake aaht'e ha nıìle;
k'achı̨ naxıts'ǫ̀ anahde ha.
Hòt'a whaà-le-t'ıì dıı nèk'e dǫ hazǫǫ̀ k'achı̨ segeɂį̀ ha-le,
hanìkò naxı̨ seahɂį̀ ha.
Sı̨ ehda t'à naxı̨ sı aahda ha.
Eyı dzęę̀ k'e nı̨dè sı̨ Setà wexè ı̨łè zǫ aht'e wek'èahsǫ ha;
naxı̨ sexè ı̨łè zǫ aaht'e eyıts'ǫ sı̨ naxıxè ı̨łè zǫ aht'e wek'èahsǫ ha.
Amìı seyatıì k'èezǫǫ xè yek'èı̨t'ee sìı eyı dǫ seghǫneètǫ hǫt'e.
Amìı seghǫneètǫǫ sìı Setà yeghǫneètǫ ha hǫt'e.
Sı̨ sı weghǫneehtǫ ha,
eyıts'ǫ seɂį̀ awehłe ha,”
Zezì hadıì edecheekeè gots'ǫ̀ goı̨de.
Hadı t'à Zhıdàà (Zhıdàà-Iscarıyot awèts'edı-le) hadı,
“Sets'ǫ̀ K'àowo,
dànìghǫ goxı̨ nets'eɂį̀ agoı̨le ha,
hanìkò dıı nèk'e gots'ǫ dǫ negeɂį̀ agı̨ı̨le ha-le?”
yèhdı.
Zezì yets'ǫ̀ hadı,
“Dǫ seghǫneètǫ nı̨dè seyatıì k'èı̨t'e ha.
Setà yeghǫneètǫ ha,
wets'ǫ̀ ats'ede ha,
eyıts'ǫ wexè ats'ı̨ı̨t'e ha.
Dǫ seghǫneètǫ-le sìı seyatıì k'èı̨t'e ha nıìle.
Dıı yatı aàhkw'ǫǫ sìı xàè seyatıì nıìle.
Setà weyatıì hǫt'e,
ededı̨ jǫ ts'ǫ̀ sı̨ı̨hɂà hǫt'e.
“Įłaà naxıxè aht'ı̨ ekò,
eyı hazǫǫ̀ wek'ayawhıhtı ı̨lè.
Hanìkò Yedàyeh Nezı̨ı̨,
naxıts'àdıı elı̨ı̨ sìı Setà sıızì dahxà naxıts'ǫ̀ ayele ha.
Ededı̨ sìı t'asìı hazǫǫ̀ hoghànaxeehtǫ ha,
eyıts'ǫ t'asìı hazǫǫ̀ naxıts'ǫ̀ haehsı̨ı̨ sìı wenaahdì anaxele ha.
Naxıxè sìghà hòɂǫ agohłe ha.
Sexè sìghà hòɂǫǫ sìı naxıghàehɂà ha.
Dıı nèk'e dànì dǫ gıxè hòɂǫǫ lanì naxıghàhoehɂà ha-le.
T'asìı ghǫ nànıahdè-le eyıts'ǫ dahjı̨-le.
“Dıı hanaxèehsı̨ ı̨lè,
‘Naxıts'ǫǫ̀ ahde ha hanìkò naxıts'ǫ̀ anahde ha,’
dehsı̨ ı̨lè.
Seghǫnıahtǫ nı̨dè Setà ts'ǫ̀ anahde ghǫ naxınà ha hǫt'e,
Setà senahk'e elı̨ t'à.
Hagode kwe sìı dıì naxıts'ǫ̀ haehsı̨ hǫt'e,
wek'ę̀ę̀ agòjà nı̨dè naxıgha ehkw'ı-ahodı ha.
Hòt'a dıı nèè ts'ǫ̀ k'àowo sìı nììtła ha t'à,
whaà-le-t'ıì naxıts'ǫ̀ gohde-le agode ha.
Sı̨ sets'ǫ̀ k'àowo nıìle,
hanìkò Setà weghǫneehtǫ eyıts'ǫ hotıì weyatıì k'ę̀ę̀ eghàlaehdaa sìı dıı nèk'e dǫ hazǫǫ̀ gınıedì agede ha hǫt'e,”
hadı tł'axǫǫ̀,
“Hot'eè nats'ııdè,”
edecheekeè gòhdı.